b'\n_START_ARTICLE_\nKo\xc4\x8devski Rog\n_START_PARAGRAPH_\nKo\xc4\x8devski Rog (ali tudi samo Rog, nem\xc5\xa1ko Hornwald) je kra\xc5\xa1ka planota, ki je del Ko\xc4\x8devskega vi\xc5\xa1avja nad \xc4\x8crmo\xc5\xa1nji\xc5\xa1ko dolino, sicer del Dolenjske. Pogorje je del dinarskega gorstva, najvi\xc5\xa1ji je osrednji del s 1099 metrov visokim Velikim rogom, bli\xc5\xbenji vrh Pogorelca pa dose\xc5\xbee 821 metrov. Predvsem je to obmo\xc4\x8dje velikih gozdov, z ostanki Rajhenavskega pragozda, s \xc5\xa1tevilnimi divjimi \xc5\xbeivalmi, predvsem zvermi, od medveda do volka in risa._NEWLINE_Ortenbur\xc5\xbeani so okrog leta 1350 tam dodatno naselili nem\xc5\xa1ke kmete, Ko\xc4\x8devarje. Ti so razvili svoj dialekt. Leta 1941 so se odselili v domove nasilno izseljenih Slovencev okoli Bre\xc5\xbeic in Kr\xc5\xa1kega. Od takrat je Rog prete\xc5\xbeno nenaseljen. V letu 1942 je bil v Ko\xc4\x8devskem Rogu nekaj \xc4\x8dasa sede\xc5\xbe CK KPS, IO OF in glavnega poveljstva slovenskih partizanskih \xc4\x8det ter tiskarne in tehnike. Zgrajena je bila vrsta skrivnih bolni\xc5\xa1nic in naselje Baza 20, ki je danes, skupaj z dvema bolni\xc5\xa1nicama, spomenik in turisti\xc4\x8dna zanimivost. V bli\xc5\xbeini je edino dolenjsko smu\xc4\x8di\xc5\xa1\xc4\x8de Rog-\xc4\x8crmo\xc5\xa1njice oz. Ga\xc4\x8de._NEWLINE_Ko\xc4\x8devski Rog je tudi eno od mest, kjer v vsaj petih breznih in jamah le\xc5\xbeijo \xc5\xbertve povojnih pobojev, hrva\xc5\xa1ki domobrani in usta\xc5\xa1i, srbski \xc4\x8detniki in slovenski domobranci, ki so po porazu be\xc5\xbeali v Avstrijo in jih je britanska kopenska vojska vrnila v domovino. Ve\xc4\x8dja so v zadnjem \xc4\x8dasu tudi urejena in ozna\xc4\x8dena. Osrednje simbolno grobi\xc5\xa1\xc4\x8de Pod Krenom ima novo kapelo.'